ET Euroopa Liidu Teataja C 201/3

KOMISJONI OTSUS,

7. juuni 2018,

komisjoni tollipoliitika eksperdirühma ametlikuks muutmise kohta

(2018/C 201/04)

EUROOPA KOMISJON,

võttes arvesse Euroopa Liidu toimimise lepingut

ning arvestades järgmist:

(1) Euroopa Liidu toimimise lepinguga (edaspidi „ELi toimimise leping“) antakse liidule tollialane pädevus mitmes liidu sise- ja välispoliitika ning -tegevuse valdkonnas. Liidu poolt kõnealuse pädevuse teostamine ja selle alusel vastu võetud meetmete rakendamine liikmesriikide poolt on tolliliitu kujundanud ja järk-järgult tugevdanud alates 1968. aastast.

(2) Vastavalt komisjoni teatisele „ELi tolliliidu arendamine ja juhtimine“ (1) peab komisjon taaselustama partnerluse liikmesriikidega, et luua ELi tolliliidu jaoks ühine üldist juhtimist käsitlev arusaam, mille abil tagatakse paindlikum ja tõhusam koostöö ja parem õigusloome, mis eeldab liikmesriikide tolliasutuste nõuandva organi pakutavaid eksperditeadmisi.

(3) Samuti on vaja tagada operatiivteenistuste vahelise parema kooskõlastatuse ja koostöö kaudu eeskirjade ühetaoline kohaldamine ja tulemuslikum täitmine.

(4) Lisaks on liidu välispiiri tõhusaks haldamiseks vaja ühtset piirihaldust ja õiguskorra tagamist ning tihedamat koostööd ja tõhusamat teabevahetust haldusasutustega, kes vastutavad muude asjakohaste poliitikavaldkondade eest, nagu julgeolekuliit, et suurendada selle tõhusust.

(5) Tolliliiduga seotud poliitika arendamisel, kooskõlastamisel ja elluviimisel on komisjon siiani saanud suurt kasu 1962. aastal loodud tollipoliitika töörühma eksperditeadmistest ja nõuannetest. Tollipoliitika töörühm on eksperdirühmadega seotud horisontaalsete eeskirjade kehtestamist käsitleva komisjoni otsuse (2) tähenduses komisjoni mitteametlik eksperdirühm, mis ühendab tolliasutuste juhte. Tollipoliitika töörühma tähtsust tunnistas nõukogu oma järeldustes ELi tolliliidu juhtimise reformi kohta (3).

(6) Selleks et tugevdada tollipoliitika töörühma positsiooni tolliliidu juhtimisel, tagades samas ka selleks tehtud töö järjepidevuse ja tuginedes töörühma eksperditeadmistele, rõhutada töörühma tähtsust tolliliidu juhtimisel lisaks teistele kaasatud foorumitele ning arendada ja selgitada selle rolli, ülesandeid ja ülesehitust, on vaja muuta tollipoliitika töörühma staatus ametlikuks.

(7) Rühm peaks oma panusega aitama komisjonil määrata kindlaks tollipoliitika ja -strateegia ning kehtestada selged strateegilised ja tegevuslikud prioriteedid tolliliidu edasiseks arendamiseks ja juhtimiseks vastavalt strateegilistele eesmärkidele, mis on sätestatud komisjoni teatises „Tolliliidu arengustrateegia“ (4).

(8) Samuti peaks rühm aitama komisjonil seada sisse komisjoni ja liikmesriikide ning teiste sidusrühmade vaheline laiaulatuslik koostöö ja kooskõlastamine tolliliidu tegevuslikes aspektides ning liidu õigusaktide, programmide ja poliitika rakendamises. Lisaks peaks rühm võtma arvesse muude tollitegevuse seisukohast oluliste poliitikavaldkondade, nagu pettustevastase poliitika või tulude kogumise asjakohaseid aspekte ning andma nende kohta nõu.

(9) Rühma peaksid moodustama liikmesriikide tolliasutused.

(10) Rühma liikmete jaoks tuleks kehtestada teabe avaldamise eeskirjad.

(11) Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (5),

ON TEINUD JÄRGMISE OTSUSE:

Artikkel 1

Reguleerimisese

Luuakse ametlikult komisjoni tollipoliitika eksperdirühm (edaspidi „rühm“).

Artikkel 2

Ülesanded

Rühma ülesanded on järgmised:

a) anda komisjonile strateegilist nõu tollipoliitika küsimustes ja selles, kuidas saaks tolliliidu tegevust edendada;

b) anda komisjonile nõu tolliliidu tulemusliku ja tõhusa toimimise kohta, sealhulgas tegevuspoliitika rakendamise ja küsimuste kohta;

c) jagada kogemusi, parimaid tavasid ja teavet seoses tekkivate riskide ning tegevus-, finants- ja vastavusalaste probleemidega;

d) anda komisjonile strateegilist nõu seoses järgmiste finantsprogrammide alla kuuluvate tegevustega: i) programm „Toll 2020“, mis võeti vastu Euroopa Parlamendi ja nõukogu määrusega (EL) nr 1294/2013 (6); ii) programm „Fiscalis 2020“, mis võeti vastu Euroopa Parlamendi ja nõukogu määrusega (EL) nr 1286/2013 (7);

e) anda nõu tulude kogumisega seotud küsimustes, mis kuuluvad tolli vastutusalasse;

f) anda strateegilist nõu järgmistes küsimustes: i) uus või kavandatav tollipoliitika ja programmialgatused ning kavandatavad õigusaktid, mis muudavad või mõjutavad kehtivat tollipoliitikat või avaldavad mõju tegevuse korraldamisele; ii) tegevuspoliitika rakendamise küsimused, mis tulenevad uutest õigusaktidest; iii) probleemid, mis mõjutavad liikmesriikide haldus- või ametiasutuste korraldust, personalijuhtimist, sealhulgas koolitus- ja haridusprogramme, ning eelarvet või suutlikkust; iv) kõik muud olemuselt strateegilised tolliküsimused, millega liikmed on seotud ja mis kuuluvad muudesse liidu poliitikavaldkondadesse kui tolliliit;

g) seada sisse kogemuste ja heade tavade vahetamine tolliküsimustes.

Artikkel 3

Konsulteerimine

Komisjon võib rühmaga konsulteerida mis tahes tolliküsimustes.

Artikkel 4

Liikmed

1. Liikmed on tolliasutused, nagu on määratletud Euroopa Parlamendi ja nõukogu määruse (EL) nr 952/2013 (8) artikli 5 punktis 1. Liikmed nimetavad oma esindajad maksunduse ja tolliliidu peadirektoraadi peadirektori/osakonnajuhataja või samaväärsel tasandil ning vastutavad selle eest, et nende esindajad pakuvad kõrgetasemelisi eksperditeadmisi.

2. Liikmete esindajaid, kes ei vasta maksunduse ja tolliliidu peadirektoraadi arvates tingimustele, mis on sätestatud Euroopa Liidu toimimise lepingu artiklis 339, ei kutsuta enam osalema rühma koosolekutel ja nende asemele võib volituste lõpuni jäänud ajaks nimetada uue liikme.

Artikkel 5

Juhataja

Rühma juhataja on maksunduse ja tolliliidu peadirektoraadi peadirektor või peadirektori puudumise korral teine maksunduse ja tolliliidu peadirektoraadi määratud komisjoni esindaja.

Artikkel 6

Tegevus

1. Rühm tegutseb maksunduse ja tolliliidu peadirektoraadi ülesandel kooskõlas horisontaalsete eeskirjadega.

2. Rühma koosolekud toimuvad üldjuhul komisjoni ruumides.

3. Sekretariaaditeenused tagab maksunduse ja tolliliidu peadirektoraat. Komisjoni muude osakondade ametnikud, kes tunnevad menetluse vastu huvi, võivad osaleda rühma ja selle alarühmade koosolekutel.

4. Rühm võib kokkuleppel maksunduse ja tolliliidu peadirektoraadiga liikmete lihthäälteenamusega otsustada, et rühma arutelud on avalikud.

5. Protokollis kajastatakse adekvaatselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat juhataja volitusel.

6. Rühm võtab oma arvamused, soovitused või aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud liikmetel on õigus nõuda, et arvamustele, soovitustele või aruannetele lisataks dokument nende seisukoha kokkuvõttega.

Artikkel 7

Alarühmad

1. Maksunduse ja tolliliidu peadirektoraat võib luua alarühmi, kes tegelevad konkreetsete küsimustega maksunduse ja tolliliidu peadirektoraadiga kooskõlastatud volituste alusel. Alarühmad tegutsevad kooskõlas horisontaalsete eeskirjadega ja annavad aru rühmale. Alarühmad saadetakse pärast nende ülesannete täitmist laiali.

2. Alarühma liikmeteks võib nimetada üksnes rühma liikmeid.

Artikkel 8

Kutsutud eksperdid

Maksunduse ja tolliliidu peadirektoraat võib kutsuda rühma töös ajutiselt osalema eksperte, kes on pädevad rühma või selle alarühmade konkreetses päevakorraküsimuses.

Artikkel 9

Vaatlejad

1. Otsese kutse või kandideerimiskutse kaudu võib kooskõlas horisontaalsete eeskirjadega anda üksikisikutele, organisatsioonidele ja avalik-õiguslikele asutustele vaatleja staatuse.

2. Vaatleja staatuses organisatsioonid ja avalik-õiguslikud asutused nimetavad oma esindajad.

3. Juhataja võib anda vaatlejatele ja nende esindajatele loa osaleda rühma arutlustel ja pakkuda eksperditeadmisi. Neil ei ole siiski hääleõigust ja nad ei osale rühma soovituste või nõuannete koostamisel.

Artikkel 10

Töökord

Maksunduse ja tolliliidu peadirektoraadi ettepanekul ja temaga kokkuleppel võtab rühm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma töökorra.

Artikkel 11

Ametisaladus ja salastatud teabe käitlemine

Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (9) ja (EL, Euratom) 2015/444 (10) sätestatud komisjoni julgeolekunorme seoses liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.

Artikkel 12

Läbipaistvus

1. Rühm ja alarühmad peavad olema registreeritud eksperdirühmade registris.

2. Rühma liikmete kohta avaldatakse eksperdirühmade registris järgmised andmed:

a) tolliasutuste nimed;

b) vaatlejate nimed.

3. Kõik asjakohased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisel nähakse ette erandid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (11) artiklis 4 kindlaksmääratud avaliku või erahuvi kaitset.

Artikkel 13

Koosolekutega seotud kulud

1. Rühma ja selle alarühmade tegevuses osalejatele ei maksta nende teenuste eest tasu.

2. Komisjon hüvitab rühma või alarühma tegevuses osalemisega seotud reisi- ja elamiskulud. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud. Kulud hüvitatakse ainult ühele osalejale iga liikmesriigi kohta.

Brüssel, 7. juuni 2018 Komisjoni nimel komisjoni liige Pierre MOSCOVICI

(1) COM(2016) 813 final, 21. detsember 2016.

(2) C(2016) 3301 final, 30. mai 2016.

(3) ELT C 171, 6.6.2014, lk 1.

(4) KOM(2008) 169 (lõplik), 1. aprill 2008.

(5) Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

(6) Euroopa Parlamendi ja nõukogu 11. detsembri 2013. aasta määrus (EL) nr 1294/2013, millega luuakse Euroopa Liidu tollialane tegevusprogramm aastateks 2014–2020 („Toll 2020“) ning tunnistatakse kehtetuks otsus nr 624/2007/EÜ (ELT L 347, 20.12.2013, lk 209).

(7) Euroopa Parlamendi ja nõukogu 11. detsembri 2013. aasta määrus (EL) nr 1286/2013, millega luuakse tegevusprogramm Euroopa Liidu maksusüsteemide toimimise parandamiseks aastateks 2014–2020 („Fiscalis 2020“) ning tunnistatakse kehtetuks otsus nr 1482/2007/EÜ (ELT L 347, 20.12.2013, lk 25).

(8) Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).

(9) Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).

(10) Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).

(11) Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).